RÅDETS FORORDNING (EF) Nr. 2800/98 af 15. december 1998 om overgangsforanstaltninger for euroens indførelse i den fælles landbrugspolitik

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3),

under henvisning til udtalelse fra Det Monetære Udvalg (4), og

ud fra følgende betragtninger:

Ved Rådets forordning (EF) nr. 2799/98 af 15. december 1998 om den agromonetære ordning for euroen (5) afskaffes muligheden for at fastsætte en særlig landbrugsomregningskurs, som afviger fra den gældende omregningskurs for valutaerne;

de landbrugsomregningskurser, der var gældende pr. 31. december 1998 i medfør af Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (6), kan være forskellige fra de uigenkaldeligt fastlåste omregningskurser, som Rådet vedtager for hver af de deltagende medlemsstaters valutaer i overensstemmelse med traktatens artikel 109 L, stk. 4, første punktum, og forskellige fra de gældende vekselkurser pr. 1 januar 1999 for de ikke-deltagende medlemsstater;

afskaffelsen pr. 1. januar 1999 af landbrugsomregningskurserne kan have samme virkning som en væsentlig revaluering; den kan derfor medføre et fald i landbrugsindkomsten; det er derfor rimeligt at gøre det muligt at yde en midlertidig degressiv støtte i tilknytning til justeringen af landbrugspriserne på en måde, der er forenelig med almindelige økonomiske regler;

virkningen af landbrugsomregningskursens afskaffelse på niveauet i national valuta for visse former for direkte støtte skal opvejes gennem særlige regler, der afpasses efter arten af nævnte støtte;

for at lette gennemførelsen af denne forordning bør der fastlægges en procedure for et snævert samarbejde mellem medlemsstaterne og Kommissionen -

UDSTEDT FØLGENDE FORORDNING:

Artikel 1

Uanset forordning (EF) nr. 2799/98 forstås der i nærværende forordning ved:

a) »væsentlig revaluering«: et fald i den gældende omregningskurs pr. 1. januar 1999, der i absolutte tal er større end hver enkelt af forskellene mellem denne kurs og de laveste niveauer for de gældende omregningskurser:

- i de seneste 12 måneder, og

- i perioden fra 12 måneder til 24 måneder forinden, og

- i perioden fra 24 måneder til 36 måneder forinden.

Forskellene vedrørende andet og tredje led indgår med henholdsvis to tredjedele og en tredjedel af deres værdi

b) »den procentdel, der anses som væsentlig«: forskellen mellem på den ene side den tærskel, der adskiller væsentlige revalueringer fra ikke-væsentlige revalueringer, og på den anden side eurokursen ved omregning til national valutaenhed eller eurokursen ved omveksling til national valuta den 1. januar 1999, idet denne forskel udtrykkes i procent af nævnte tærskel.

Artikel 2

Hvis kursen for euroens omregning til en medlemsstats nationale valutaenhed eller kursen for euroens omveksling til en medlemsstats nationale valuta den 1. januar 1999 revalueres væsentligt i forhold til landbrugsomregningskursen pr. 31. december 1998, gælder artikel 4 og 6 i forordning (EF) nr. 2799/98 for nævnte væsentlige revaluering, og den procentdel, der anses som væsentlig, er den, der er omhandlet i artikel 1, litra b).

Maksimumsbeløbet i henhold til artikel 4, stk. 2, i forordning (EF) nr. 2799/98 skal imidlertid nedsættes eller annulleres, hvis dette er nødvendigt som følge af indkomstvirkningen af vekselkursens udvikling i de første ni måneder af 1999.

Artikel 3

1. Hvis kursen for euroens omregning til nationale valutaenheder eller kursen for euroens omveksling til national valuta, der på dagen for den udløsende begivenhed i 1999 gælder for:

- fast støtte pr. hektar eller pr. storkreaturenhed, eller

- udligningspræmier pr. moderfår eller ged, eller

- beløb af strukturel eller miljømæssig art

er lavere end den, der gjaldt forinden, ydes der en udligningsstøtte.

Støttebeløbet beregnes i henhold til artikel 5 i forordning (EF) nr. 2799/98.

Uanset artikel 6, stk. 1, andet led, i nævnte forordning er Fællesskabets bidrag for det første år på 100 % af støtten.

2. På forslag fra Kommissionen kan Rådet med kvalificeret flertal for de efterfølgende år fravige stk. 1, første og andet afsnit, og foretage en gradvis aftrapning af udligningerne.

Artikel 4

Kommissionen forelægger inden den 31. marts 2001 Rådet en rapport om gennemførelsen af de overgangsforanstaltninger, der er omfattet af denne forordning.

Artikel 5

Gennemførelsesbestemmelserne til denne forordning vedtages efter proceduren i:

a) artikel 23 i Rådets forordning (EØF) nr. 1766/92 af 30. juni 1992 om den fælles markedsordning for korn (7), eller

b) de tilsvarende artikler i de øvrige forordninger om fælles markedsordninger for landbrugsprodukter eller fiskerivarer, eller

c) de tilsvarende artikler i andre fællesskabsretsakter om indførelse af en tilsvarende procedure.

Artikel 6

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. december 1998.

På Rådets vegne

W. MOLTERER

Formand

(1) EFT C 224 af 17. 7. 1998, s. 22.

(2) EFT C 328 af 26. 10. 1998.

(3) Udtalelse af 9. september 1998 (endnu ikke offentliggjort i EFT).

(4) Udtalelse af 30. september 1998 (endnu ikke offentliggjort i EFT).

(5) Se side 1 i denne Tidende.

(6) EFT L 387 af 31. 12. 1992, s. 1. Forordningen er senest ændret ved forordning (EF) nr. 150/95 (EFT L 22 af 31. 1. 1995, s. 1).

(7) EFT L 181 af 1. 7. 1992, s. 21. Forordningen er senest ændret ved Kommissionens forordning (EF) nr. 923/96 (EFT L 126 af 24. 5. 1996, s. 37).